Polisiebeamptes vas oor korrupsie | Maroela Media
Drie polisiebeamptes is in Durban in KwaZulu-Natal in hegtenis geneem op aanklag van korrupsie ná hulle glo omkoopgeld van 'n taxibestuurder wou bekom.
Kapt. Simphiwe Mhlongo, woordvoerder van die direktoraat vir prioriteitsmisdaadondersoeke (die Valke), het gesê die drie polisiebeamptes, onderskeidelik 31, 39 en 50 jaar oud, het Donderdag in die Durban-landdroshof verskyn. "Hulle is vrygelaat op borgtog van R1 000 elk. Die saak is tot 26 Junie 2020 uitgestel."
Die beamptes word daarvan beskuldig dat hulle 'n taxi in Umbiloweg voorgekeer het. "Hulle het die voertuig deursoek en toe vir die bestuurder gesê daar is met die VIN-nommer gepeuter en dit stem nie ooreen met die enjinnommer nie. As hy nie R6 000 aan hulle sou oorbetaal nie, sou hulle sy voertuig skut."
Die taxibestuurder het die saak by die Valke aangemeld en 'n klandestiene operasie is uitgevoer. "Een van die beamptes het die taxibestuurder ontmoet en die geld ontvang. Hy is dadelik in hegtenis geneem toe hy die geld in ontvangs geneem het. Die ander twee beamptes het van die toneel gevlug, maar het later hulself oorgegee," het Mhlongo bygevoeg.